Man in motor doodgeskietFoto verskaf deur ER24 ŉ Man is Vrydagaand in Lyttelton in Centurion in sy motor doodgeskiet. Volgens Werner Vermaak, woordvoerder van ER24, was paramedici omstreeks 18:00 op pad terug na hul stasie toe mense langs Jeanlaan naby Rabiestraat hul aandag getrek het. “By nadere ondersoek is ŉ motor met ŉ man daarin langs die pad gevind. Die man is verskeie kere geskiet en op die toneel dood verklaar.” Vermaak het gesê die slagoffer was glo 44 jaar oud. Volgens hom is nog ŉ motor deur die skote wat afgevuur is, getref. Niemand is egter in die motor beseer nie. Die presiese omstandighede rakende die voorval word ondersoek.